Sàn Pê

Scimón Pê dîto Pê (Betsaida, I sécolo a.C. - Rómma, 29 Zùgno 64 ò 67 d.C.) o l'é stæto un di dózze apòstoli do Gexù e-o l'é conscideròu o prìmmo pàppa da-a Gêxa catòlica. Nasciûo in Galilêa, o l'é stæto pescòu ebrêo de Cafarnao. O seu nómme òriginâio o l'êa Šim'ôn (שמעון, "quéllo ch'o dà a ménte", trasliteròu in grêgo cómme Σίμων).

Diventòu apòstolo do Gexù dòppo êse stæto ciamòu in sciâ rîva do Mâ de Galilea, o l'à fæto pàrte, insémme a Gioàn e Giàcomo, do gîo ristréito di tréi ch'àn ascistîo a-a resureçión da fìggia do Giairo, a trasfiguraçión in sciô mónte Tabor e-a l'agonîa do Gexù into giardìn di oîvi. O l'à çercòu de defénde o Méistro da l'arèsto e-o l'à scìnn-a ferîo un di seu asalitoî a l'oêgia drîta (fæto ch'o l'à portòu tànti studiôxi a prezùmme che Pê o fîse mancìn). L’ùnico, insémme a-o coscì dîto "discépolo predilètto", a anâ aprêuvo a-o Gexù a-a câza do gràn saçerdöte Caifa, lê ascì o l’é stæto costréito a scapâ dòppo avéi renegòu o Méistro træ vòtte, cómme o l'avéiva predîto. Avànti da crocifisción (Mt 16, 17-19; Lc 22, 32) e ànche dòppo a sucesîva resureçión do Gexù (Gv 21, 15-19), Pê o l’é stæto nominòu da-o mæximo Méistro cómme càppo di dózze apòstoli e dónca promotô de quéllo moviménto ch'o sàiva pöi diventòu a prìmma Gêxa crestiann-a.

Predicatô instancàbile, o l'é stæto o prìmmo a batezâ 'n pagàn, o çenturión Cornelio. O s'é trovòu in dezacòrdio co-o Pòulo de Tarso pe de questioìn in sciô rapòrto di costùmmi di giudêi con quélli di paghén, che a ògni mòddo són stæte risòlte into prìmmo conçìlio de Geruzalèmme e-a discusción de tradiçioìn ebràiche cómme a circoncixón. Segóndo a tradiçión o l'é stæto o prìmmo vésco d'Antiochia in Siria ciù ò mêno pe 30 ànni, da-o 34 a-o 64 d.C., e-o l'é anæto avànti co-a seu predicaçión scìn a Rómma, dôve o l'é mòrto tra-o 64 e-o 67 d.C. inte persecuçioìn anticrestiànn-e ordinæ da l'inpeatô româno Nerón. A Rómma o Pê e-o Pòulo són veneræ insémme, cómme fondatoî da Gêxa; o Pê o l’é conscideròu sànto da tùtte e denominaçioìn crestiànn-e, scibén che çertidùnn-e négan o primâto do Pê e âtre o primâto papâle ch’a ne végne aprêuvo.

 Âtri progètti 

Categorîa:Biografìe
Categorîa:Santi